[pic] | KOMISIJA EVROPSKIH SKUPNOSTI |

Bruselj, 18.6.2009

COM(2009) 276 konč.

2009/0079 (ACC)

Predlog

UREDBA SVETA

o spremembi Uredbe (ES) št. 733/2008 o pogojih, ki urejajo uvoz kmetijskih proizvodov, ki izvirajo iz tretjih držav po nesreči v jedrski elektrarni Černobil

OBRAZLOŽITVENI MEMORANDUM

Zgodovinsko ozadje

Prvi odziv Skupnosti na černobilsko nesrečo je bilo priporočilo o uskladitvi nacionalnih ukrepov za trženje kmetijskih proizvodov, onesnaženih z usedanjem zaradi omenjene nesreče[1], ki ga je Komisija sprejela in naslovila na države članice. Temu je sledila Odločba Komisije[2], s katero je bilo odpravljeno vključevanje nekaterih držav na seznam držav, iz katerih države članice dovolijo uvoz živih živali in svežega mesa. 12. maja 1986 je Svet sprejel uredbo, s katero je bil začasno ustavljen uvoz nekaterih kmetijskih proizvodov iz nekaterih tretjih držav[3]. Ker so bile te prepovedi uvoza časovno omejene, jih je Svet zamenjal z uredbo, ki je dovoljevala ponovni uvoz pod določenimi pogoji. S to uredbo so bile določene najvišje dovoljene ravni radioaktivnega cezija v uvoženih proizvodih, upoštevanje te pa je morala preverjati država članica, ki je uvažala[4]. Konec leta 1987[5] je Svet uvedel člen 133 (prej člen 113) Pogodbe ES kot pravno podlago za sprejetje uredb za podaljšanje obdobja veljavnosti nadzornega sistema, pri čemer je bil zakonodajni temelj Uredba Sveta (EGS) št. 737/90[6], ki je bila sprejeta leta 1990. Ta uredba je bila nato večkrat podaljšana, pri tem pa so bile vanjo vključene nekatere spremembe. Sistem Skupnosti za nadzor uvoza kmetijskih proizvodov po černobilski nesreči je bil nazadnje podaljšan marca 2000 za obdobje deset let[7]. Poleg tega je bila v okviru postopka poenostavitve Uredba Sveta (EGS) št. 737/90, ki je bila večkrat spremenjena, leta 2008 kodificirana v Uredbo Sveta (ES) št. 733/2008[8].

Od leta 1990 je Komisija sprejela vrsto uredb v okviru „postopka komitologije“, da bi določila področje uporabe nadzornega sistema in postopke za izvedbo Uredbe Sveta (EGS) št. 737/90, še posebej pa seznam kmetijskih proizvodov s poreklom iz tretjih držav, ki jih je treba preverjati na mejah Evropske unije. Seznam se je oblikoval dlje časa in trenutno vsebuje nekatere žive živali za zakol, meso (vključno z divjačino), mlečne izdelke, naravni med, negojene gobe in nekatere gozdne jagode[9]. Pri nadzoru uvoza, ki ga državam članicam nalaga zakonodaja Skupnosti, je treba upoštevati stopnjo onesnaženja v državi izvora. Na podlagi atlasa usedlin radioaktivnega cezija v Evropi[10], predvsem pa na podlagi rezultatov pregledov na kraju samem, je Komisija leta 1999 odločila, da je treba za nekatere kategorije proizvodov s poreklom iz tretjih držav uvesti strožji nadzor[11].

Namen predloga

Namen predloga je za deset let podaljšati sistem za preverjanje skladnosti z najvišjimi dovoljenimi ravnmi radioaktivnosti v kmetijskih proizvodih, določenih z Uredbo (ES) št. 733/2008 (kodificirana različica Uredbe Sveta (EGS) št. 737/90, ki je bila z Uredbo Sveta (ES) št. 686/95 časovno podaljšana do 31. marca 2000, z Uredbo Sveta (ES) št. 616/2000 pa do 31. marca 2010).

To podaljšanje je upravičeno, ker razlogi za sprejetje Uredbe Sveta št. 737/90 in njena prejšnja podaljšanja še vedno veljajo. Onesnaženje z radioaktivnim cezijem nekaterih kmetijskih proizvodov s poreklom iz tretjih držav, ki jih je nesreča najbolj prizadela, še vedno presega najvišje dovoljene ravni, določene v uredbi iz leta 1990. V številnih proizvodih, ki izvirajo iz vrst, ki živijo in rastejo v naravnih in polnaravnih območjih, so lahko visoke ravni cezija-137, zmanjšanje teh ravni v navedenih proizvodih tekom časa pa je bistveno odvisno od razpolovne dobe tega radionuklida, ki traja 30 let.

To je bilo potrjeno v okviru študije o „možnosti, da države članice uvažajo kmetijske proizvode, ki vsebujejo radioaktivni cezij, ki presega mejne vrednosti ES“, ki jo je Komisija naročila. Izvajalec študije je njene rezultate in priporočila predstavil na zasedanju ad hoc odbora, ustanovljenega v skladu s členom 5 Uredbe Sveta (ES) št. 733/2008 (prej člen 7 Uredbe (EGS) št. 737/90), ki je potekalo decembra 2007. Na podlagi rezultatov študije je odbor priporočil, naj vsi proizvodi, ki so trenutno na seznamu, na njem tudi ostanejo ter naj se preverjajo na mejah Evropske unije. Odbor je, tako kot je tudi v študiji predlagano, sklenil, da je primerno podaljšati veljavnost določb Uredbe Sveta (ES) št. 733/2008 za najmanj deset let. O tem, ali je priporočljivo časovno podaljšati določbe Uredbe Sveta (ES) št. 733/2008, se je posvetovalo tudi s skupino strokovnjakov iz člena 31 Pogodbe Euratom na njenem srečanju 26. novembra 2008. Skupina je podala pozitivno mnenje o predlogu Komisije in sklenila, da je tako podaljšanje primerno.

Opomniti je treba tudi, da Uredba Sveta (Euratom) št. 3954/87[12] omogoča, da se z uredbo Komisije uvedejo različne, bolj splošne omejitve v primeru prihodnjih jedrskih nesreč ali izrednih radioloških dogodkov, in če bi bilo treba take omejitve uvesti, bi bile neskladne s tistimi iz Uredbe (ES) št. 733/2008. Zato je treba potrditi določbo, da bodo slednje samodejno razveljavljene v primeru, da prve začnejo veljati.

2009/0079 (ACC)

Predlog

UREDBA SVETA

o spremembi Uredbe (ES) št. 733/2008 o pogojih, ki urejajo uvoz kmetijskih proizvodov, ki izvirajo iz tretjih držav po nesreči v jedrski elektrarni Černobil

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

1. V Uredbi (ES) št. 733/2008[13], ki je kodificirana različica razveljavljene Uredbe (EGS) št. 737/90 o pogojih, ki urejajo uvoz kmetijskih proizvodov, ki izvirajo iz tretjih držav po nesreči v jedrski elektrarni Černobil[14], so določene najvišje dovoljene ravni radioaktivnosti za kmetijske proizvode, ki izvirajo iz tretjih držav in so namenjeni za prehrano ljudi, ki jih je treba upoštevati pri uvozu in v zvezi s katerimi države članice izvajajo preverjanja. Vendar Uredba (ES) št. 733/2008 preneha veljati 31. marca 2010.

2. Onesnaženje z radioaktivnim cezijem nekaterih proizvodov s poreklom iz tretjih držav, ki jih je černobilska nesreča najbolj prizadela, še vedno presega najvišje dovoljene ravni radioaktivnosti, določene v Uredbi (ES) št. 733/2008.

3. Na voljo so znanstveni dokazi, da je po černobilski nesreči trajanje onesnaženja s cezijem-137 pri vrsti proizvodov, ki izvirajo iz vrst, ki živijo in rastejo v gozdovih in gozdnatih površinah, bistveno odvisno od razpolovne dobe tega radionuklida, ki traja 30 let.

4. Uredbo (ES) št. 733/2008 je zato treba ustrezno spremeniti –

SPREJEL NASLEDNJO UREDBO:

Člen 1

Drugi odstavek člena 7 Uredbe (ES) št. 733/2008 se nadomesti z naslednjim:

„Veljavnost preteče:

5. 31. marca 2020, razen če Svet pred tem datumom ne odloči drugače, zlasti če seznam izvzetih proizvodov iz člena 4 zajema vse proizvode, ki so primerni za prehrano ljudi in za katere se uporablja ta uredba;

6. z začetkom veljavnosti Uredbe Komisije iz člena 2(1) Uredbe (Euratom) št. 3954/87, če ta začne veljati pred 31. marcem 2020.“

Člen 2

Ta uredba začne veljati dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Svet

Predsednik [pic][pic][pic][pic][pic][pic]

[1] Priporočilo Komisije z dne 6. maja 1986, UL L 118, 7.5.1986, str. 28.

[2] Odločba Komisije z dne 7. maja 1986, UL L 120, 8.5.1986, str. 66.

[3] Uredba Sveta (EGS) št. 1388/86 z dne 12. maja 1986, UL L 127, 13.5.1986, str. 1.

[4] Uredba Sveta (EGS) št. 1707/86 z dne 30. maja 1986, UL L 146, 31.5.1986, str. 88.

[5] Uredba Sveta (EGS) št. 3955/87 z dne 22. decembra 1987, UL L 371, 30.12.1987, str. 14.

[6] Uredba Sveta (EGS) št. 737/90 z dne 22. marca 1990, UL L 82, 29.3.1990, str. 1.

[7] Uredba Sveta (ES) št. 616/2000 z dne 20. marca 2000, UL L 75, 24.3.2000, str. 1.

[8] UL L 201, 30.7.2008, str. 1.

[9] Uredba Komisije (ES) št. 1609/2000, UL L 185, 25.7.2000, str. 27.

[10] Atlas BF caesium deposition on Europe after the Chernobyl Accident, Office for Official Publications of the European Communities, Luxembourg 1998, kataloška številka CG-NA-16-733-29-C, ISBN 92-828-3140-X.

[11] Komisija je leta 1999 sprejela uredbo, ki uvaja strožji nadzor za negojene gobe iz 23 tretjih držav, Uredba Komisije (ES) št. 1635/2006, UL L 306, 7.11.2006, str. 3 (prenovljena različica Uredbe Komisije (ES) št. 1661/1999, UL L 197, 29.7.1999, str. 17, kakor je bila spremenjena z Uredbo Komisije (ES) št. 1627/2000 z dne 24. julija 2000, UL L 187, 26.7.2000, str. 7, Uredbo Komisije (ES) št. 1621/2001 z dne 8. avgusta 2001, UL L 215, 9.8.2001, str. 18, in Uredbo Komisije (ES) št. 1608/2002 z dne 10. septembra 2002, UL L 243, 11.9.2002, str. 7).

[12] UL L 371, 30.12.1987, str. 11. Uredba, kakor je bila nazadnje spremenjena z Uredbo (Euratom) št. 2218/89 (UL L 211, 22.7.1989, str. 1).

[13] UL L 201, 30.7.2008, str. 1.

[14] UL L 82, 29.3.1990, str. 1.